
Începe nebunia. Camerele Big Brother împânzesc șoselele 


Camerele video fixe, amplasate de administratorii drumurilor publice în toată 
ţara, vor comunica direct cu serverele Poliţiei Române. Astfel, sancţiunile vor fi 
aplicate automat, fără a mai fi necesară prezenţa unui martor și fără a putea fi 
contestate. Totuși, administratorii drumurilor vor fi obligaţi să comunice 
cetăţenilor locurile unde sunt amplasate camerele. Mai mult, șoferii vor putea 
face sesizări împotriva celorlalți participanţi la trafic, pe baza înregistrărilor 
video de pe camerele de bord. 


Ministerul Afacerilor Interne a pus în dezbatere publică mai multe modificări ale legislaţiei 
rutiere, cea mai importantă dintre acestea fiind operaționalizarea transmiterii 
înregistrărilor video de pe camerele fixe către Poliția Română. 


Astfel, Poliția Română va avea dreptul de a prelucra datele de monitorizare a traficului 
rutier, colectate de administratorii drumurilor publice de interes județean și local cu 
ajutorul unor mijloace tehnice instalate pe drumurile pe care le administrează. 


"Poliția Română primește de la administratorii drumurilor publice de interes județean și 
local, automat, prin intermediul unor sisteme de comunicaţii securizate, semnalări și 
datele de monitorizare a traficului aferente acestora care privesc posibila încălcare a 
normelor de circulație pe drumurile publice, prezența în trafic a unor vehicule supuse 
confiscării, căutate potrivit legii, sau care pot fi utilizate ca probă într-o procedură 


judiciară”, se arată în proiectul MAI. Camerele fixe vor monitoriza încălcări în ce privește 
limita maximă admisă de viteză pentru categoria de vehicul pe un anumit sector de drum, 
interdicția sau restricția de a conduce un vehicul pe o bandă a sensului de deplasare, 
semnificația culorii roșii a semaforului, trecerea la nivel cu calea ferată, interdicția de a 
adopta un comportament agresiv în conducerea vehiculelor pe drumurile publice, precum 
și depășirea coloanelor de vehicule oprite la culoarea roșie a semaforului sau la trecerile 
la nivel la calea ferată. 


Monitorizare, dar să știm și noi 


Administratorii drumurilor publice vor avea obligaţia de a se asigura că mijloacele tehnice 
destinate măsurării vitezei care furnizează date către Poliția Română sunt omologate și 
verificate metrologic, potrivit normelor în vigoare, de a informa public, pe pagina de 
internet proprie, cu privire la existența mijloacelor tehnice fixe și scopul prelucrării datelor 
de monitorizare a traficului rutier, și de a asigura capabilități și/sau servicii de imprimare 
masivă și comunicare a documentelor întocmite în legătură cu încălcarea normelor de 
circulație pe drumurile publice. 


"Utilizarea capabilităților administraţiei publice locale pentru constatarea unor abateri 
grave la regimul rutier va consolida gradul de disciplină în trafic. Mai mult, utilizarea 
resurselor umane angrenate în aplicarea legii va fi îndreptată către acele fapte ce nu pot 
fi constatate cu sisteme fixe. În esență, prin soluţia propusă se dorește implicarea 
societăţii civile în procesul de semnalare a unor abateri grave la regimul rutier, pentru a 
consolida gradul de disciplină în trafic. În concret, se propune extinderea modalităţii de 
constatare a contravenţiilor la regimul circulației pe drumurile publice, în sensul instituirii 
unui mecanism prin care participanţii la trafic pot depune sesizări cu privire la posibile 
încălcări ale regulilor de circulaţie surprinse în înregistrări video sau audio-video, după 
caz”, se mai precizează în proiectul de act normativ. 


Testare și retestare 


Pentru eliminarea unor eventuale erori în procedura de testare, MAI introduce 
posibilitatea șoferului de a solicita o a doua testare, în cazul în care rezultatul testării este 
de până la 0,10 Mg/l alcool pur în aerul expirat, dat fiind faptul că unele alimente 
consumate recent pot distorsiona măsurătoarea. 


Retestarea se va face după 15 minute, dar nu mai mult de 20 minute de la primul test. În 
cazul în care persoana testată dorește și recoltarea de mostre biologice în vederea 
stabilirii îmbibaţiei de alcool în sânge, aceasta este liberă să se adreseze oricărei unităţi 
de asistență medicală, fără a mai fi necesară prezenţa polițistului rutier care a realizat 
testarea aerului expirat. 


Totodată, pentru reducerea timpilor de așteptare a rezultatelor privind confirmarea 
prezenței în organism a unor substanțe psihoactive, se instituie posibilitatea ca 
determinarea prezenţei în organismul unei persoane a substanţelor psihoactive să poată fi 
realizată și în cadrul laboratoarelor de specialitate din cadrul Inspectoratului General al 
Poliției Române acreditate în acest sens sau în unitățile publice de asistență medicală 
autorizate și acreditate pentru astfel de determinări. 

